Muzeul Județean Mureș invită mureșenii sâmbătă, 18 mai, la cea de-a XVIII-a ediție pe plan local a celui mai important și așteptat eveniment muzeal al anului, Noaptea Muzeelor 2024. Evenimentul a luat naștere în urmă cu 19 ani, la inițiativa Ministerului Culturii și Comunicării din Franța, patronat de Consiliul Europei, de UNESCO și de Consiliul Internațional al Muzeelor. Anual, evenimentul este organizat în România de către Rețeaua Națională a Muzeelor (RNMR).
"Vă așteptăm, ca în fiecare an, cu expoziții noi, concerte, ghidaje, activități pentru copii și alte programe speciale în spații muzeale și în 30 de spații partenere", au transmis reprezentanții Muzeului Județean Mureș.
Evenimentul se va desfășura în următoarele spații subsumate Muzeului Județean Mureș: Palatul Culturii și Secția de Artă, Secția de Științe ale Naturii, Secția de Etnografie și Secția de Istorie și Arheologie.
Prețul unui bilet este de 10 lei pentru adulți și pensionari, respectiv de 2,5 lei pentru studenți și elevi. Biletele se pot achiziționa începând cu data de 1 mai de pe site-ul muzeului, iar în noaptea evenimentului, biletele se pot achiziționa din spațiile de vizitare ale Muzeului Județean Mureș.
Programul complet al evenimentului va fi disponibil curând pe site-ul muzeului: www.muzeulmures.ro .
M.R.
Sursa foto: Noaptea Muzeelor